CELEX: 32020R1423
Language: hr
Date: 2019-03-14 00:00:00
Title: Delegirana uredba Komisije (EU) 2020/1423 оd 14. ožujka 2019. o dopuni Direktive (EU) 2015/2366 Europskog parlamenta i Vijeća s obzirom na regulatorne tehničke standarde o kriterijima za imenovanje središnjih kontaktnih točaka u području platnih usluga i o funkcijama tih središnjih kontaktnih točaka (Tekst značajan za EGP)

9.10.2020   
               
               
                  HR
               
               
                  Službeni list Europske unije
               
               
                  L 328/1
               
            
         DELEGIRANA UREDBA KOMISIJE (EU) 2020/1423
         оd 14. ožujka 2019.
         o dopuni Direktive (EU) 2015/2366 Europskog parlamenta i Vijeća s obzirom na regulatorne tehničke standarde o kriterijima za imenovanje središnjih kontaktnih točaka u području platnih usluga i o funkcijama tih središnjih kontaktnih točaka
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu (EU) 2015/2366 Europskog parlamenta i Vijeća od 25. studenoga 2015. o platnim uslugama na unutarnjem tržištu, o izmjeni direktiva 2002/65/EZ, 2009/110/EZ i 2013/36/EU te Uredbe (EU) br. 1093/2010 i o stavljanju izvan snage Direktive 2007/64/EZ (1), a posebno njezin članak 29. stavak 7.,
         budući da:
         
                     (1)
                  
                  
                     Zahtjev za imenovanje središnje kontaktne točke u skladu s člankom 29. stavkom 4. Direktive (EU) 2015/2366 trebao bi biti razmjeran ciljevima koji se nastoje ostvariti tom direktivom bez nepotrebnog opterećivanja institucija za platni promet koje posluju prekogranično. Stoga je primjereno odrediti razmjerne kriterije u obliku pragova koji se odnose na obujam i vrijednost transakcija izvršenih u državi članici domaćinu putem zastupnika te na broj zastupnika koji imaju poslovni nastan u državi članici domaćinu. S obzirom na to da nadležno tijelo države članice domaćina može zahtijevati da institucije za platni promet izvješćuju o aktivnostima koje se obavljaju na državnom području te države članice u skladu s člankom 29. stavkom 2. Direktive (EU) 2015/2366, to tijelo ima na raspolaganju sredstva za dobivanje informacija potrebnih za primjenu takvih kriterija. Stoga bi trebalo utvrditi te pragove kako bi se dopunio članak 29. stavak 4. Direktive (EU) 2015/2366.
                  
               
                     (2)
                  
                  
                     Ako država članica u skladu s člankom 29. stavkom 4. Direktive (EU) 2015/2366 zahtijeva imenovanje središnje kontaktne točke, ta bi središnja kontaktna točka trebala primarno osigurati odgovarajuću komunikaciju i informiranje o usklađenosti sa zahtjevima iz glava III. i IV. te direktive u državi članici domaćinu, uključujući obveze izvješćivanja koje institucija za platni promet koja imenuje ima prema nadležnim tijelima države članice domaćina. Trebala bi imati i središnju koordinacijsku ulogu između institucije za platni promet koja ju je imenovala i nadležnih tijela matične države članice i države članice domaćina kako bi se olakšao nadzor aktivnosti pružanja platnih usluga koje se u državi članici domaćinu obavljaju putem zastupnika na temelju prava poslovnog nastana. U tom cilju institucija za platni promet trebala bi osigurati da se središnjoj kontaktnoj točki osiguraju potrebni resursi i da ima pristup relevantnim izvještajnim podacima kako bi ispunila svoje obveze na temelju Direktive (EU) 2015/2366.
                  
               
                     (3)
                  
                  
                     Ova se Uredba temelji na nacrtima regulatornih tehničkih standarda koje je Europsko nadzorno tijelo za bankarstvo (EBA) dostavilo Komisiji.
                  
               
                     (4)
                  
                  
                     EBA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala moguće povezane troškove i koristi te zatražila mišljenje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (2),
                  
               DONIJELA JE OVU UREDBU:
         
            Članak 1.
            Kriteriji za utvrđivanje kada je imenovanje središnje kontaktne točke prikladno
            Za potrebe članka 29. stavka 4. Direktive (EU) 2015/2366 smatra se da je zahtjev da institucije za platni promet imenuju središnju kontaktnu točku prikladan samo ako je ispunjen najmanje jedan od sljedećih kriterija:
            
                        (a)
                     
                     
                        ukupan broj zastupnika preko kojih institucija za platni promet pruža bilo koju od platnih usluga iz Priloga I. Direktivi (EU) 2015/2366 u državi članici domaćinu na temelju prava poslovnog nastana jednak je ili veći od 10;
                     
                  
                        (b)
                     
                     
                        ukupna vrijednost platnih transakcija, uključujući platne transakcije koje se iniciraju pri pružanju usluga iniciranja plaćanja, koje je u posljednjoj financijskoj godini izvršila institucija za platni promet u državi članici domaćinu putem zastupnika koji se nalaze u državi članici domaćinu i posluju na temelju prava poslovnog nastana ili slobode pružanja usluga, veća je od 3 milijuna EUR i institucija za platni promet angažirala je najmanje dva ta zastupnika na temelju prava poslovnog nastana;
                     
                  
                        (c)
                     
                     
                        ukupan broj platnih transakcija koje je u posljednjoj financijskoj godini izvršila institucija za platni promet u državi članici domaćinu putem zastupnika koji se nalaze u državi članici domaćinu i posluju na temelju prava poslovnog nastana ili slobode pružanja usluga, uključujući broj platnih transakcija koje se iniciraju pri pružanju usluga iniciranja plaćanja, veći je od 100 000 i institucija za platni promet angažirala je najmanje dva ta zastupnika na temelju prava poslovnog nastana.
                     
                  
         
            Članak 2.
            Funkcije središnje kontaktne točke
            
               1.   Središnja kontaktna točka imenovana u skladu s člankom 29. stavkom 4. Direktive (EU) 2015/2366 obavlja sve sljedeće funkcije:
               
                           (a)
                        
                        
                           djeluje kao jedini pružatelj informacija i jedina točka za prikupljanje podataka za potrebe obveza izvješćivanja koje institucija za platni promet koja imenuje ima prema nadležnim tijelima države članice domaćina u skladu s člankom 29. stavkom 2. Direktive (EU) 2015/2366, o uslugama koje se u državi članici domaćinu pružaju putem zastupnika na temelju prava poslovnog nastana;
                        
                     
                           (b)
                        
                        
                           djeluje kao jedina točka za kontakt institucije za platni promet koja imenuje u komunikaciji s nadležnim tijelima matične države članice i države članice domaćina u vezi s platnim uslugama koje se u državi članici domaćinu pružaju putem zastupnika na temelju prava poslovnog nastana, uključujući dostavljanje dokumenata i informacija nadležnim tijelima na zahtjev;
                        
                     
                           (c)
                        
                        
                           podupire nadležna tijela pri izravnom nadzoru zastupnika institucije za platni promet koja imenuje, a koji u državi članici domaćinu posluju na temelju prava poslovnog nastana, te pri provedbi svih nadzornih mjera koje nadležna tijela matične države članice ili države članice domaćina donesu u skladu s Direktivom (EU) 2015/2366.
                        
                     
            
               2.   Institucije za platni promet osiguravaju da središnja kontaktna točka ima potrebne resurse i pristup svim podacima koji su potrebni za obavljanje funkcija iz članka 29. stavka 4. Direktive (EU) 2015/2366 koje su utvrđene u prvom stavku ovog članka.
            
         
         
            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. ožujka 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 337, 23.12.2015., str. 35.
         
         
            (2)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo) kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).